**N Á R O D N Á R A D A S L O V E N S K E J R E P U B L I K Y**

**IV. volebné obdobie**

**N á v r h**

**Zákon**

z ..................... 2006,

**ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov**

 Národná rada Slovenskej republiky sa uzniesla na tomto zákone:

**Čl. I**

 Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z., zákona č. 353/2005 Z. z., zákona č. 538/2005 Z. z., zákona č. 660/2005 Z. z., zákona č. 25/2006 Z. z. a zákona č. 282/2006 Z. z. sa dopĺňa takto:

 § 6a znie:

„§ 6a

(1) Zdravotná poisťovňa môže v kalendárnom roku použiť na prevádzkové činnosti najviac 4% z úhrnného ročného výberu verejného zdravotného poistenia pred prerozdelením (ďalej len „ročný úhrn“).

(2) Ročným úhrnom podľa odseku 1 sú:

* 1. vybrané preddavky na poistné od platiteľov poistného18a) v príslušnom kalendárnom roku,
	2. úroky z omeškania18b) vymožené v príslušnom kalendárnom roku,
	3. ročné zúčtovanie preddavkov poistného za predchádzajúci kalendárny rok.

(3) Nákladmi na prevádzkové činnosti zdravotnej poisťovne sa rozumejú:

1. náklady súvisiace so správou a činnosťou zdravotnej poisťovne,
2. splácanie úverov, úrokov z úverov.“

Poznámky pod čiarou k odkazom 18a a 18b znejú:

„18a) § 11 ods. 1 a 2 zákona č. 580/2004 Z. z. v znení zákona č. 353/2005 Z. z.

18b) § 18 zákona č.. 580/2004 Z. z. v znení zákona č. 353/2005 Z. z.“

**Čl. II**

 Tento zákon nadobúda účinnosť 1. októbra 2006.

**D ô v o d o v á s p r á v a**

**A. Všeobecná časť**

**Zhodnotenie súčasného stavu**

 Podľa zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov nemajú zdravotné poisťovne stanovenú maximálnu výšku finančných prostriedkov, ktoré môžu použiť na prevádzkové činnosti.

**Dôvody potreby novej právnej úpravy**

 Cieľom navrhovaného zákona je dosiahnuť efektívnosť výberu poistného, zabezpečiť efektívne využívanie verejných zdrojov na úhradu poskytovanej zdravotnej starostlivosti a hospodárne vynakladanie finančných prostriedkov na prevádzkové činnosti poisťovne z verejných zdrojov. Na prevádzkové činnosti zdravotných poisťovní sa stanovuje hranica čerpania maximálne do výšky 4% z úhrnného ročného výberu verejného zdravotného poistenia pred prerozdelením.

**Súlad návrhu zákona s Ústavou SR:**

 Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

**Súvislosti s inými zákonmi a medzinárodnými zmluvami:**

Navrhovaná zmena zákona nemá vplyv na iné všeobecne záväzné právne predpisy platné v Slovenskej republike.

**Hospodársky a finančný vplyv na štátny rozpočet:**

Návrh novely zákona nemá hospodársky a finančný vplyv na štátny rozpočet.

**Nároky na pracovné sily a organizačné zabezpečenie:**

 Návrh novely zákona nemánárok na pracovné sily.

**Predpokladané finančné dôsledky na rozpočet verejnej správy:**

Nepredpokladajú sa finančné dôsledky na rozpočet verejnej správy.

**B. Osobitná časť**

**K článku I:**

 Navrhuje sa percentuálne určiť zdravotným poisťovniam výšku, ktorú môžu použiť na náklady súvisiace so správou a činnosťou poisťovne.

 Určuje sa, čo sa rozumie pod úhrnným výberom poistného na verejné zdravotné poistenie a čo sa zahŕňa do nákladov na prevádzkové činnosti poisťovne.

**K článku II:**

 Navrhuje sa účinnosť zákona.

**Doložka zlučiteľnosti**

právneho predpisu

s právom Európskych spoločenstiev a právom Európskej únie

**1. Predkladateľ právneho predpisu:**

poslanec Národnej rady Slovenskej republiky Miroslav Chovanec

**2. Názov právneho predpisu:**

 Návrh zákona, ktorým sa dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov

**3. Problematika návrhu právneho predpisu:**

1. nie je upravená v práve Európskych spoločenstiev: - primárnom,

 - sekundárnom,

1. nie je upravená v práve Európskej únie: - primárnom

 - sekundárnom,

1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**4.** **Návrh zákona svojou problematikou:**

nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

**5. Vyjadrenie stupňa kompatibility s právnou normou Európskej únie:**

Vzhľadom na vnútroštátny charakter upravenej problematiky je vyjadrovanie

stupňa zlučiteľnosti s právom ES/EÚ bezpredmetné.